শনিবার নদিয়ায় মোদির সভা, মতুয়াদের কী বার্তা দেবেন নমো?

ওয়েব ডেস্ক: পাখির চোখ ছাব্বিশ। বিধানসভা নির্বাচনের আর মাস পাঁচেকও বাকি নেই। বছর শেষে ফের বাংলায় প্রধানমন্ত্রী নরেন্দ্র মোদি (Narendra Modi)। আগামীকাল শনিবার সভা নদিয়ার (PM Ranaghat Meeting) তাহেরপুরে। ছ’বছর পর আরও একবার নদিয়ার তাহেরপুরের মাঠে প্রধানমন্ত্রী। গতবার তাহেরপুরবাসীকে প্রতিশ্রুতি দিয়েছিলেন, সিএএ পাস করিয়ে উদ্বাস্তুদের স্থায়ী নাগরিকত্বের পথ পরিষ্কার করবেন। প্রতিশ্রুতি রেখেছেন মোদি। শনিবার মতুয়াপ্রধান রানাঘাট লোকসভা কেন্দ্রের তাহেরপুরে প্রধানমন্ত্রীর প্রশাসনিক সভা এবং জনসভা। সঙ্গে থাকছেন কেন্দ্রীয় সড়ক পরিবহণ এবং জাতীয় সড়ক মন্ত্রী নিতিন গডকড়ীও।

এসআইআর আবহে বেশ কয়েকটি জায়গায় সভা করেছেন তৃণমূল সুপ্রিমো মমতা বন্দ্যোপাধ্যায়। এবার বাংলায় সভা করতে আসছেন প্রধানমন্ত্রী নরেন্দ্র মোদি। শনিবার নদিয়ার তাহেরপুরে তিনি সভা করবেন। বিজেপির সেই সভার জন্য তাহেরপুরকে গেরুয়া পতাকা দিয়ে মুড়ে ফেলা হয়েছে। আগামিকাল শনিবার সকাল সাড়ে দশটা নাগাদ নয়াদিল্লি থেকে কলকাতা বিমানবন্দরে পৌছবেন মোদি। তারপর হেলিকপ্টারে তাহেরপুরে যাবেন। তাহেরপুরে নেতাজি পার্কের মাঠে সভা রয়েছে প্রধানমন্ত্রীর। তাহেরপুর থানার মাঠে ৩টি হেলিপ্যাড করা হয়েছে। সকাল ১১ টা ১০ মিনিট নাগাদ সেখানে পৌঁছবেন প্রধানমন্ত্রী। হেলিপ্যাড থেকে গাড়িতে সভাস্থলে আসবেন মোদি।শনিবার সেই মঞ্চ থেকে তিনি কী বলেন, সে দিকে রাজনৈতিক মহলের নজর রাখছে। কারণ, এসআইআর শুরুর পরে এই প্রথম পশ্চিমবঙ্গে আসছেন মোদি। এসআইআর আবহে এমন একটি জায়গায় তিনি প্রথম সভাটি করছেন, মতুয়া প্রধান এলাকা হিসাবে পরিচিত এবং ভোটার তালিকায় নাম থাকা বা না-থাকা নিয়ে যে অঞ্চলে উদ্বেগও এখন যথেষ্ট।

আরও পড়ুন:MGNREGA বন্ধ করতে চায় মোদি সরকার! বিক্ষোভে কংগ্রেস সেবা দল

তাহেরপুরের নেতাজি পার্ক ময়দানে প্রধানমন্ত্রীর কর্মসূচির আয়োজন হয়েছে।হেলিপ্যাড থেকে সভাস্থলের দূরত্ব প্রায় ১ কিলোমিটার। রাস্তায় ২ ধারে এখন শুধুই গেরুয়া পতাকা। প্রধানমন্ত্রীর সফরের জন্য কড়া নিরাপত্তার ব্যবস্থা করা হয়েছে। মাঠের পাশে প্রতিটি বাড়ির ছাদে মোতায়ন থাকছেন নিরাপত্তারক্ষীরা। হেলিপ্যাড থেকে গাড়িতে আসবেন মোদি। সেই কারণে বাঁশের ব্যারিকেট দিয়ে ঘেরা থাকছে রাস্তা। মোতায়ন করা হয়েছে রাজ্য পুলিশ ও কেন্দ্রীয় নিরাপত্তা বাহিনী। রয়েছে কয়েকশো সিসিটিভি। মোতায়েন করা হয়েছে সিভিক ভলান্টিয়ার, রাজ্য পুলিশ ও মহিলা পুলিশ-সহ সাদা পোশাকের পুলিশ। মাঠে ঢোকার আটটি গলিতে ব্যারিকেড করা হয়েছে।তাহেরপুরে প্রধানমন্ত্রীর সঙ্গে থাকছেন কেন্দ্রীয় সড়ক পরিবহণ এবং জাতীয় সড়ক মন্ত্রী নিতিন গডকড়ীও। জাতীয় সড়ক সংক্রান্ত দু’টি প্রকল্পের উদ্বোধন ও শিলান্যাস সেরে প্রধানমন্ত্রী কী বার্তা দেবেন রানাঘাট-বনগাঁকে, কী বার্তা থাকবে অবশিষ্ট পশ্চিমবঙ্গের জন্য, সে দিকেই নজর রাজনৈতিক শিবিরের।